Antrenorul echipei de fotbal Universitatea Craiova, Ivailo Petev, a declarat, vineri, într-o conferinţă de presă, că partida cu FC Rapid de sâmbătă va fi una deschisă şi a subliniat că jucătorii săi trebuie să fie inteligenţi şi pragmatici pentru a câştiga cele trei puncte.
"În general, în play-off fiecare meci devine derby. Şi nu o să fie nicio surpriză dacă fiecare echipă va bate pe fiecare. Acum îi întâlnim pe cei de la Rapid, cu care am jucat nu mai mult de 20 de zile în urmă. Rapid e o echipă bună, cu un antrenor bun, însă scopul nostru în acest meci este unul singur, acela de a câştiga cele trei puncte. Va fi un meci deschis, trebuie să fim inteligenţi, pragmatici, trebuie să aşteptăm momentele noastre şi să le finalizăm în cel mai bun mod. Fiecare meci e important şi noi o să facem tot posibilul să câştigăm de fiecare dată cele trei puncte", a menţionat tehnicianul bulgar.
Petev a afirmat că nu se gândeşte la diferenţa de puncte faţă de FCSB, ocupanta primului loc, dar că echipa sa va încerca să câştige cât mai multe partide până la finalul play-off-ului.
"Totul depinde de noi, pentru că dacă obţinem un număr bun de puncte putem să urcăm pe un loc mai bun în clasament. Noi o să jucăm din primul minut pentru acest lucru. Bineînţeles că mai sunt multe partide până la final, dar e important să câştigi mereu cele trei puncte. Şi noi şi adversarii de mâine vor lupta pentru cele trei puncte, e normal. Dar sperăm ca la final noi să fim fericiţi. Nu trebuie să ne lăsăm conduşi de emoţii, e important să fim raţionali", a precizat Ivailo Petev.
Echipa de fotbal Universitatea Craiova întâlneşte formaţia FC Rapid, sâmbătă, de la ora 21:00, pe Stadionul ''Ion Oblemenco'' din Craiova, într-o partidă contând pentru etapa a 2-a a play-off-ului Superligii.